Un bărbat a fost ridicat de poliţiştii din Brăila după ce a alergat şi ameninţat cu o macetă trei tineri care distribuiau pliante electorale pentru candidata PSD la prezidențiale, Viorica Dăncilă.

Potrivit IPJ Brăila, luni seară, oamenii legii au fost sesizati cu privire la faptul că, în zona intersecţiei Calea Călăraşilor cu strada Milcov, un bărbat ar fi ieşit cu o macetă dintr-un bar şi ar fi început să alerge trei tineri care distribuiau pliante electorale, informează News.ro.

În urma verificărilor efectuate, a fost identificat un bărbat de 44 de ani, din Brăila.

Acesta a fost condus la sediul Politiei, iar în cauză a fost întocmit dosar penal pentru portul fără drept de obiecte periculoase şi ameninţare.

Poliţiştii continuă cercetările pentru stabilirea cu exactitate a situaţiei de fapt.